b'\n_START_ARTICLE_\nPovzetek glavnih zna\xc4\x8dilnosti zdravila\n_START_PARAGRAPH_\nPovzetek glavnih (temeljnih) zna\xc4\x8dilnosti zdravila (SPC ali SmPC, angl. Summary of Product Characteristics) je dokument, ki se nana\xc5\xa1a na dolo\xc4\x8deno lastni\xc5\xa1ko zdravilo in je nujna priloga dokumentaciji za pridobitev dovoljenja za promet z zdravilom (vsebuje ga 1. modul Skupnega tehni\xc4\x8dnega dokumenta). Medtem ko je navodilo za uporabo vir informacij za bolnika, je povzetek glavnih zna\xc4\x8dilnosti zdravila glavni vir informacij o zdravilu za strokovno javnost (zdravnike, farmacevte). Glavne zna\xc4\x8dilnosti so ime zdravila, sestava, farmacevtska oblika, klini\xc4\x8dni podatki (indikacije, odmerjanje in na\xc4\x8din uporabe, kontraindikacije, posebna opozorila in previdnostni ukrepi, medsebojno delovanje z drugimi zdravili, uporaba v nose\xc4\x8dnosti in med dojenjem, vpliv na sposobnost upravljanja vozil in strojev, ne\xc5\xbeeleni u\xc4\x8dinki, ukrepi v primeru prekomernega odmerjanja), farmakolo\xc5\xa1ke lastnosti (farmakodinami\xc4\x8dne, farmakokineti\xc4\x8dni in predklini\xc4\x8dni podatki), farmacevtski podatki (seznam pomo\xc5\xbenih snovi, inkompatibilnosti, informacije o shranjevanju, roku uporabnosti, ovojnini in vsebini ter o ukrepih pri odstranjevanju zdravila), imetnik in \xc5\xa1tevilka dovoljenja za promet ter datum zadnje revizije besedila.'